b'\n_START_ARTICLE_\nCodul lui Zamoyski\n_START_SECTION_\nIstoric\n_START_PARAGRAPH_\n\xc3\x8en 1776, la ini\xc8\x9biativa regelui polon Stanis\xc5\x82aw August Poniatowski, Sejm-ul Uniunii polono-lituaniane l-a \xc3\xaens\xc4\x83rcinat pe marele cancelar Andrei Zamoyski s\xc4\x83 redacteze un nou cod de legi. S-a alc\xc4\x83tuit o comisie prezidat\xc4\x83 de Andrei Zamoyski din care f\xc4\x83ceau parte notabilit\xc4\x83\xc8\x9bi precum J\xc3\xb3zef Wybicki \xc8\x99i Joachim Chreptowicz, care p\xc3\xa2n\xc4\x83 \xc3\xaen 1778 a redactat \xc8\x99i a publicat un cod de legi cunoscut sub numele de Codex Zamoyski. Acesta \xc3\xaent\xc4\x83rea autoritatea regal\xc4\x83, \xc3\xaei f\xc4\x83cea responsabili \xc3\xaen fa\xc8\x9ba Sejm-ului pe func\xc8\x9bionarii statului, superviza activitatea clericilor \xc8\x99i resursele financiare ale acestora, sporea privilegiile or\xc4\x83\xc8\x99enilor, reducea servitutea \xc8\x9b\xc4\x83ranilor \xc8\x99i anula multe dintre imunit\xc4\x83\xc8\x9bile legale sau financiare ale nobilimii (pol. szlachta) c\xc4\x83reia \xc3\xaei lipseau titlurile de proprietate.\n_START_SECTION_\nOpozi\xc8\x9bia\n_START_PARAGRAPH_\nCodul lui Zamoyski a \xc3\xaent\xc3\xa2mpinat opozi\xc8\x9bia mai multor fac\xc8\x9biuni. Pe plan intern, nobilimea conservatoare se temea c\xc4\x83 \xc3\xaent\xc4\x83rirea autorit\xc4\x83\xc8\x9bii regale \xc8\x99i a guvernului va duce la \xc3\xaenlocuirea sistemului constitu\xc8\x9bional al Libert\xc4\x83\xc8\x9bii de Aur cu o domnie absolutist\xc4\x83. Reprezentan\xc8\x9bii lituanieni erau \xc3\xaengrijora\xc8\x9bi de limitarea autonomiei Marelui Ducat care avea propriul sistem legislativ (cel de-al treilea Statut al Lituaniei din 1529), sistem aproape independent de cel al Poloniei. Aceste temeri erau exploatate de Marile puteri vecine, care aveau \xc8\x99i ele propriile motive de a \xc3\xaempiedica intrarea \xc3\xaen vigoare a Codului lui Zamoyski. Sf\xc3\xa2ntul Scaun se \xc3\xaempotrivea seculariz\xc4\x83rii iar Codul lui Zamoyski ar fi \xc3\xaenlocuit canoanele eccleziastice cu un nou sistem de legi civile. Imperiul Rusiei considera pe bun\xc4\x83 dreptate c\xc4\x83 reformele proiectate ar fi \xc3\xaent\xc4\x83rit prea mult sistemul de guvern\xc4\x83m\xc3\xa2nt care se dovedise ineficient, conduc\xc3\xa2nd de foarte multe ori la anarhie, anarhie pe care Rusia se str\xc4\x83duia s\xc4\x83 o \xc3\xaentre\xc8\x9bin\xc4\x83 pentru a profita astfel de incapacitatea Uniunii polono-lituaniane de a avea o politic\xc4\x83 extern\xc4\x83 coerent\xc4\x83. S-a realizat astfel o alian\xc8\x9b\xc4\x83 nea\xc8\x99teptat\xc4\x83 \xc3\xaentre reprezentantul Bisericii Romano-Catolice (nun\xc8\x9biul apostolic Giovanni Andrea Archetti) \xc8\x99i ambasadorul Rusiei \xc3\xaen Polonia (Otto Magnus von Stackelberg) care au colaborat \xc3\xaen a oferi mit\xc4\x83 unor deputa\xc8\x9bi ai Sejm-ului polonez \xc3\xaen schimbul opozi\xc8\x9biei fa\xc8\x9b\xc4\x83 de promulgarea Codului lui Zamoyski. Influen\xc8\x9bele str\xc4\x83ine au alimentat \xc3\xaen secret opozi\xc8\x9bia intern\xc4\x83 contribuind decisiv mai \xc3\xaent\xc3\xa2i la am\xc3\xa2narea discut\xc4\x83rii acestuia \xc3\xaen Sejm-ul din 1778 \xc8\x99i apoi la respingera lui \xc3\xaen 1780._NEWLINE_Codul lui Zamoyski s-a \xc3\xaenscris \xc3\xaentr-o serie de reforme progresiste, care va culmina cu Constitu\xc8\x9bia de la 3 mai 1791 \xc3\xaen care era \xc8\x99i o dispozi\xc8\x9bie de redactare a unui nou cod de legi. Acest nou proiect de codificare (Codex Poniatowski) care purta numele regelui Stanislaw August Poniatowski, s-a inspirat foarte mult din proiectul anterior al Codului lui Zamoyski'